En 36 år gammel kvinne er siktet for drapsforsøk etter at hun tirsdag ettermiddag skal ha forsøkt å drepe en tilfeldig kvinne i 60-årene med kniv inne på Oslo Sentralstasjon.

Hendelsen fant sted omkring klokken 13.30 tirsdag, opplyser politiadvokat Nina Bakken i Oslo politidistrikt til TV 2.

Et vitne på stedet varslet politiet, som raskt kom til stedet og pågrep kvinnen uten videre dramatikk.

– Det går bra med fornærmede. Hun fikk ingen fysiske skader fra hendelsen, sier Bakken.

Politiet fikk også kontroll på en kniv de mener kvinnen har brukt under det angivelige drapsforsøket. 36-åringen er videre henvist til oppfølging med en psykiater.

Kvinnen ble torsdag varetektsfengslet i fire uker i Oslo tingrett.

– Hun har foreløpig ikke offisielt tatt stilling til siktelsen, sier kvinnens forsvarer, advokat Christian Flemmen Johansen til TV 2.

Kvinnen er kjent for politiet fra tidligere og domfelt en rekke ganger.